text: Tønder Festival klar med nye navne
  23 februar 2017 kl. 10.31
  Tønder Festival præsenterer vanen tro musik, som ikke kan opleves på andre sommerfestivaler. Festivalen offentliggør nu navne på en række nye kunstnere til årets festival.
  Det gælder også flere af de navne,  som Tønder Festival netop har offentliggjort spiller på årets festival, der finder sted 24.-27. august.
  Festivalen har støvet nye internationale navne op og kan som ”first mover” præsentere dem for første gang i Danmark. Det gælder for eksempel canadiske Lion Bear Fox og William Prince.
  - Det er især på americana-scenen i USA og Canada de nye og interessante navne dukker op i disse år. Vi vil gerne give vores publikum muligheden for at opleve nogle af disse navne, mens de er er på vej op, siger Maria Theessink, kunstnerisk leder af Tønder Festival i en pressemeddelelse om de nye navne.
  
  